Learning to fly | SkalkSkryf
« Donkermaan 20/04/2012
My Dag »
April 26, 2012 deur Louwie
Deur die goedheid en liefde van sy kinders, is hierdie Pa van twee op sy verjaarsdag verras met `n trip die hemel in met `n baaaaie klein vliegtuigie. Ek vermoed die geskenk is bedink na hulle gehoor het Pa se testament is opgestel en hulle gaan deel in die buit!!!
Die ernstige gesprek: Moet nie jou broek natmaak nie. Moet nie in die piloot se nek kots nie. Hardop bid ontstel die man agter die stuur. Om jou arms op en af te klap soos vlerke as die ding val, help net soveel as om stil te sit en te bid. Bid liewer.
Soos `n gillende muskiet storm die ding die aanloopbaan af en spring in die lug in. Om jou asem op te hou tot jy blou is in die gesig, help niks om die gedoente van die grond af te kry nie. Dit kos mooipraat `n man se blaas te oortuig dat dit nie op hierdie vroëe stadium `n goeie plan sal wees om van oortollige ballas ontslae te raak nie.
Die wind het sterk begin waai en die piloot het woes met die stang gestoei om die vreemde voël in die lug te hou. Op `n kol was ek seker die man was besig om die stryd teen die ellemente te verloor. Ons het woes geskommel en hier het die maag saam met die blaas begin planne maak om van oortollige gewig ontsale te raak.
Ek was oortuig daarvan dat ek iemand op die wolke sien loop het.
Na twintig baie lang minute was ons terug op moeder aarde. Ons singende skoonseun Piet was bleek-bly en skynbaar net so verlig soos Skoonpa om weer op die grond te wees, ongeskonde en gereed om op sy verjaarsdag sy nuwe CD hierdie Maandag in Pretoria te launch. As julle die groot okasie wil bywoon, gaan kyk op sy werf vir inligting.
En nou is ons die trotse eienaars van so `n sertifikaat. Let wel, die toekenning word net gemaak as jy nie jou broek natgamaak het, of die loods verwurg het gedurende die vlug nie.
Dit was een rare ondervinding, aan te beveel vir iemand wat verslaaf is aan adrenalien. Dit jaag deur jou are van die oomblik dat jy vasgegespe word in jou sitplek, tot die oomblik dat jy effe lam van been weer op die grond staan.
Baie dankie meisiekinders, dit is iets wat die ouman nie gou sal vergeet nie. Nog een merkie op sy voor-hy-die-emmer-skop lysie. Baie dankie, julle is wonderlik.
Reksprong volgende? Neee jammer, ek dink ek gaan daai een `n mis gee. So maklik gaan julle nie by die testament uitkom nie!!!!
Posted in Louwie, Uncategorized | Tagged Geskenk, Microlight, Vlieg | 10 Kommentaar
op April 26, 2012 at 9:49 nm Joh
Nog altyd gewonner oor daai Rambo grassnyers en hulle identiteitskrisis. Sal self liewers ‘n sweeftuig wou beproef.
op April 26, 2012 at 9:51 nm Son
Oooo! Ek wil ook nog daai doen. Het mps al by Gourits van die brug af gespring. Ag kom nou, kom spring saam my by Tsitsikama. Toe. Is net 265 meter ver 😉
op April 26, 2012 at 9:52 nm Son
O ja, vra bietjie vir Piet-skoonseun wanneer kom sing hy eendag in die Kaap. En as jy nie omgee nie, vra hom ook om vir Menno te se ek stuur groete 🙂
op April 27, 2012 at 2:29 nm Annemari Coetser
O, lekkerrr! Ek het dit ook eendag gedoen, nogal oor die see. En daar was nie eens ‘n testament of erfgeld op die spel nie, dit was heel vrywillig. Dis ‘n wonderlike gevoel. Ons moes vroeg terugdraai, want die wind het skielik opgesteek en amper stormsterkte begin waai. Die loods sê toe as hy na een probeerslag dit nie regkry nie, sal ons iewers anders gaan land. Gelukkig gaan alles toe goed en op die grond was my juigkommando ook nogal bly om my in een stuk terug te kry, dink ek!
op April 28, 2012 at 8:05 nm Louwie
Joh, ek dink nogal die sweeftuig sal `n meer vreedsame vliegery afgee. In die eerste plek stotter en skreeu die ding nie so nie, en dit lyk ook meer stabiel as die mal perdeby gedoente.
Nie dat ek dit baie gou sal probeer nie. Miskien in `n volgende lewe 😀
op April 28, 2012 at 8:11 nm Louwie
Son, vergeet dit. Ek is dalk half mallerig, maar so mal is ek nie. Ek spring met moeite van `n baksteen af, wat nog van `n brug 😯
Jong, onse Piet voorsinger sing so een maal per jaar in Knysna. Ook soms in Bloemfontein en Bultfontein. Van die Kaap weet ek nie, sal hom vra, anders moet jy maar hier kom luister.
Sal hom sê van Menno. Menno??
op April 28, 2012 at 8:19 nm Louwie
Annemari, gelukkig het ek nie een van daai loodse gehad nie. As hy vir my gesê het van die “na een probeerslag dit nie regkry nie” sou ek hom `n klap gegee het 😀
Nee wat, ek sal, as dit dan moet, in die vervolg maar hou by goed waar groot vet letters sê AIRBUS of LEAR JET of so iets. Of nog beter; Harley Davidson of Honda Goldwing. Dit kan net pret wees.
op April 29, 2012 at 1:12 nm Hannelie
Volgende verjaarsdag is dit n Harley!
op April 30, 2012 at 6:29 vm Joh
Hopelik innie sidecar ?
op April 30, 2012 at 9:19 vm Louwie
Nee, daai bees wil ek self ry. Die Marauder was `n lekker perd. Die Harley is `n dier van `n ander soort. Dit kan net moerse pret wees om op sy rug te sit.